作者：吴文英
词牌/韵律：秋思

paragraphs: 堆枕香鬟侧。
骤夜声、偏称画屏秋色。
风碎串珠，润侵歌板，愁压眉窄。
动罗箑清商，寸心低诉叙怨抑。
映梦窗，零乱碧。
待涨绿春深，落花香泛，料有断红流处，暗题相忆。
欢酌。
檐花细滴。
送故人、粉黛重饰。
漏侵琼瑟。
丁东敲断，弄晴月白。
怕一曲、霓裳未终，催去骖凤翼。
叹谢客、犹未识。
漫瘦却东阳，灯前无梦到得。
路隔重云雁北。